Евпаторија

**Евпаторија** (, , , наречен „Мал Ерусалим“) — град во западниот дел на Република Крим, Русија, на брегот на Црното Море. Како и целиот Крим, припадноста на градот е предмет на спор помеѓу Русија и Украина, која сè уште ја смета за сопствена територија.

## Историја
Најраното познато населено место на подрачјето на Евпаторија бил градот **Керкинитида** (), основан од грчки колонисти околу 500 г. п.н.е. Подоцна градот (и цел Крим) влегува во владение на персиско-македонскиот понтски крал Митрадат VI „Евпатор“, по кого подоцна е наречен градот.

Од VII до X век Евпаторија бил хазарски град, со име *Ѓузлиев* (хазарски поим за „убава куќа“). Во следниот период потпаднал под власта на Куманите (Кипчаците), Монголците и Кримското ханство. Во овој период, Кримските Татари го нарекувале *Кезлев*, а Османлиите  *Ѓузлеве*. Во средниот век, Русите го нарекле *Козлов*, прилагодувајќи го татарското име.

Подоцна градот станал важен центар на Кримското ханство. Во 1783 г. цел Крим влегува во состав на Руската Империја, и следната година го добива името „Евпаторија“, по древниот крал Митрадат VI Евпатор. Во Кримската војна, vo 1855 г. се случила значајната Битка кај Евпаторија.

Во 1825 г. истакнатиот полски поет Адам Мицкевич ја посетил Евпаторија и тука напишал една од неговите „Кримски сонети“.

Од големо историско значење за градот е четиривековната Џума-џамија — дело на прочуениот отомански архитект Мимар Синан. Тука се устоличувале кримските ханови, кои дури потоа заминувале за престолнината Бахчисарај.

По припојувањето кон Русија, Евпаторија станала седиште на првосвештеникот на Караимите. Од особен интерес е верскиот комплекс на седиштето, со своите три последователни двора и влез во облик на триумфална порта.

## Градот денес
Денес Евпаторија е важно црноморско пристаниште, железничка клучка и одморалиштен град. Во летните месеци населението значајно се зголемува поради многубројните посетители дојдени на летување. Затоа, работата на населението има сезонски карактер — лете има премногу, а зиме премалку работа. Други стопански гранки се рибарството, прехранбената индустрија, винарството, експлоатацијата на варовник, ткајаштвото и изработката на градежни материјали, машини и мебел.

Градот има бањи со минерална вода, соли и лековити калливи езера и претставувал лекувалиште уште во времето на Плиниј Постариот (~ 80 г. п.н.е.).

Две плажи во Евпаторија носат престижното сино знаме од мај 2010 г. Заедно со две плажи во Јалта, ова биле првите со ваков статус во земјите на ЗНД.

## Клима
Евпаторија има влажна суптропска клима (*Cfa*) според Кепеновата класификација на климата, со свежи зими и топли до врели лета.

## Знаменитости
Позначајни знаменитости на Евпаторија се:

* Џума-џамија
* Караимска кенеса
* соборна црква „Св. Никола Чудотворец“
* Дервишко теќе

## Галерија

Податотека:Eupatoria 04-14 img13 StNicholas Cathedral.jpg|Црквата „Св. Никола“
Податотека:Eupatoria 04-14 img16 Karaimskaya Street.jpg|Влез во караимската кенаса
Податотека:Eupatoria 04-14 img12 Juma Jami Mosque.jpg|Џума-џамија
Податотека:Eupatoria 04-14 img11 StElijah Church.jpg|Црквата „Св. Илија“
Податотека:Trams-Eupatoria.jpg|Трамваи во Евпаторија
Податотека:Евпатория. Жилой дом..JPG|Современа станбена зграда


## Поврзано
* Евпаторија (општина)
* Битка кај Евпаторија

## Наводи

## Надворешни врски

* Портал на Евпаторија 


Категорија:Градови во Крим
Категорија:Старогрчки градови